
గాంధీనగర్ : గుజరాత్ శాసనసభ ఎన్నికలు సమీపిస్తున్న తరుణంలో కాంగ్రెస్ ప్రచార వ్యూహాలను రచిస్తోంది. మహిళల ఓట్లను భారీగా సాధించేందుకు ప్రణాళికను సిద్దం చేసింది. మహిళా కాంగ్రెస్ అధ్యక్షురాలు సుస్మిత దేబ్ తెలిపిన వివరాల ప్రకారం ఈ నెల 2 నుంచి ప్రచారం ప్రారంభమవుతుంది. అందరూ మహిళలే ఉండే ఐదు బృందాలు ప్రచారంలో పాల్గొనబోతున్నాయి. దహోద్ జిల్లా నుంచి ప్రచారం ప్రారంభమవుతుంది. ఈ 5 బృందాలు రాష్ట్రంలోని 5 జోన్లలో ప్రచారం చేస్తాయి. రాష్ట్రవ్యాప్తంగా బహిరంగ సభలను నిర్వహిస్తాయి.ఈ మహిళా బృందాలు ప్రచారం నిర్వహించిన తర్వాత జిల్లా మహిళా కాంగ్రెస్ నేతలు ఇంటింటికీ వెళ్ళి ప్రచారం చేస్తారు. వీరి లక్ష్యం మహిళలకు చేరువ కావడమే. కాంగ్రెస్ మహిళా విభాగం ప్రధానంగా ఆరోగ్యం, ఉద్యోగాలు, భద్రత, మెరుగైన రవాణా సదుపాయాలు వంటి సమస్యలపై దృష్టి సారిస్తుంది.కాంగ్రెస్ ఉపాధ్యక్షుడు రాహుల్ గాంధీ ఇటీవలే గుజరాత్లో పర్యటించారు. ఈ సందర్భంగా ఆయన మాట్లాడుతూ మహిళలను ఆర్థికంగా సాధికారులను చేస్తామని చెప్పిన సంగతి తెలిసిందే.

gandhinagar : gujarat saasanasabha ennikalu sameepistunna tarunamlo congress prachaara vyuuhaalanu rachistondi. mahilala otlanu bhariga saadhinchaenduku pranaalikanu siddam chesindi. mahila congress adhyakshuraalu susmita deb telipina vivaraala prakaaram ee nela 2 nunchi prachaaram praarambhamavutundi. andaruu mahilale unde aidu brundaalu prachaaramlo palgonabotunnayi. dahod jilla nunchi prachaaram praarambhamavutundi. ee 5 brundaalu rashtramloni 5 jonlalo prachaaram chestayi. raashtravyaaptamgaa bahiranga sabhalanu nirvahistaayi.ee mahila brundaalu prachaaram nirvahinchina tarvaata jilla mahila congress nethalu intintikii velli prachaaram chestaaru. veeri lakshyam mahilalaku cheruva kavadame. congress mahila vibhagam pradhaanamgaa aarogyam, udyogaalu, bhadrata, merugaina rawana sadupaayaalu vanti samasyalapai drushti saaristundi.congress upaadhyakshudu rahul gaandhi itivale gujaraatlo paryatinchaaru. ee sandarbhamgaa aayana maatlaadutuu mahilalanu aardhikamgaa saadhikaarulanu chestamani cheppina sangati telisinde.